Na temelju članaka 68. i 118. Zakona o odgoju i obrazovanju u osnovnoj i srednjoj školi (Narodne novine, broj 87/08, 86/09, 92/10, 105/10, 90/11, 5/12, 16/12, 86/12, 126/12., 94/13., 152/14., 07/17., 68/18., 98/19., 64/20) i čl.56. Statuta OŠ Petra Preradovića Zadar, Školski odbor, na 12. sjednici održanoj 31.ožujka 2022. godine, donio je

PRAVILNIK

**o radu školske kuhinje**

**OPĆE ODREDBE**

**Članak 1.**

Odredbe Pravilnika o radu školske kuhinje (u daljnjem tekstu Pravilnik) odnosi se na rad školske kuhinje OŠ Petra Preradovića Zadar ( u daljnjem tekstu Škola) , Trg Petra Preradovića 1 , Zadar.

Izrazi u ovom Pravilniku navedeni u muškom ili ženskom rodu neutralni su i odnose se na osobe oba spola.

**Članak 2.**

Ovim Pravilnikom uređuje se organizacija i način rada školske kuhinje, prava korištenja njenih usluga , obveze i odgovornosti radnika u školskoj kuhinji , način financiranja te pravo pristupa i kontrole rada.

**Članak 3.**

Izrazi u ovom Pravilniku navedeni u muškom ili ženskom rodu neutralni su i odnose se na osobe oba spola.

**ORGANIZACIJA RADA**

**Članak 4.**

Školska kuhinja radi tijekom školske godine, u pravilu od 01. rujna tekuće do 30. lipnja iduće godine.

**Članak 5.**

Kuhari obavljaju poslove naručivanja i preuzimanja namirnica, pripreme i podjele obroka, vođenja evidencije preuzetih obroka, čišćenja i održavanja kuhinje te ostale poslove koji proizlaze iz ugovora o radu kao i godišnjeg plana i programa rada škole.

**Članak 6.**

Hrana se u školskoj kuhinji priprema temeljem jelovnika .Jelovnik se planira tekući mjesec za slijedeći mjesec. U pripremi jelovnika sudjeluju kuhari i ravnatelj.

Jelovnik mora biti u skladu sa smjernicama za prehranu učenika u osnovnim školama koje je izdalo Ministarstvo zdravlja RH te uvažavajući preporučene jelovnike Hrvatskog zavoda za javno zdravstvo.

Jelovnik odobrava ravnatelj. Jelovnik se objavljuje na oglasnoj ploči i web stranici Škole.

**Članak 7.**

Za učenike matične škole priprema se i poslužuje marenda za vrijeme velikih odmora.

Za učenike u produženom boravku poslužuje se ručak od 11,30-13,00 sati. Učenici se hrane u blagovaonici Škole, a hranu poslužuju kuhari.

Za učenike područnih škola priprema se marenda , odvozi i poslužuje za vrijeme velikog odmora.

**Članak 8.**

Pravo na prehranu u školskoj kuhinji imaju učenici škole, a od šk.god. 2022/2023. i radnici škole (ukoliko isto bude moguće organizirati). Mjesečna cijena obroka utvrđuje se na temelju broja nastavnih dana.

Učenik se može privremeno odjaviti od prehrane zbog opravdanog izostanka iz škole.

Učenika privremeno odjavljuje Roditelj/skrbnik usmeno ili pisano učitelju/ razredniku i kuharu.

Kuhar vodi evidenciju učenika koji se hrane u školi, i evidenciju o učenicima koji su privremeno odjavljeni .

Dani izostanka učenika koji su pravovremeno odjavljeni i/ili duži od 3 dana neće se obračunavati naručitelju.

**RADNICI U ŠKOLSKOJ USTANOVI**

**Članak 9.**

U školskoj kuhinji zaposleni su kuhari u skladu sa zakonom.

**Članak 10.**

Dnevno radno vrijeme kuhinje je od 06,00-14,00.

**Članak 11.**

Kuhari su odgovorni za kvalitetno pripremanje obroka uz vođenje brige o ekonomičnosti namirnica, te podjelu obroka u propisanim količinama i odgovarajuće temperature.

**Članak 12.**

Kuhari su dužni pridržavati se jelovnika . Izmjena jelovnika tijekom mjeseca moguća je zbog opravdanog razloga i uz prethodno odobrenje ravnatelja. Škole.

**Članak 13.**

Kuhari su odgovorni za dnevnu nabavku namirnica. Kuhari su odgovorni za higijensko-epidemiološku čistoću jela, pribora za jelo, prostora u kuhinji , pripadajućim prostorijama i blagovaonici, za izvršavanje radnih zadaća sukladno HACCAP studiji, te ažurno vođenje evidencija izdanih temeljem HACCAP studije.

**Članak 14.**

Kuhari su odgovorni za svoj redoviti zdravstveni pregled, te su dužni redovito pohađati tečaj za stjecanje osnovnog znanja o zdravstvenoj ispravnosti namirnica i osobnoj higijeni osoba koji rade u proizvodnji i prometu namirnica.

**Članak 15.**

Kuhari su zaduženi za pripremanje hrane prilikom održavanja sastanaka, natjecanja i drugih događaja u školi prema nalogu ravnatelja.

**Članak 16.**

Ostali poslovi kuhara propisani su Pravilnikom o djelokrugu rada tajnika te administrativno tehničkim i pomoćnim poslovima koji se obavljaju u osnovnoj školi.

**NAČIN FINANCIRANJA**

**Članak 17.**

Uplate roditelja/skrbnika uplaćuju se temeljem računa/uplatnice koju izdaje računovodstvo Škole.

U slučaju izostanka učenika koji je duži od 3 dana , cijena se umanjuje za dnevni iznos po danu izostanka.

Roditelj/skrbnik obvezuje se utvrđen iznos uplatiti do 15. u mjesecu za protekli mjesec.

**Članak 18.**

Prihodi i rashodi školske kuhinje knjigovodstveno se vode prema važećem kontnom planu.

Eventualni višak prihoda nad rashodima školske kuhinje po završnom računu se koristi za nabavku opreme i inventara za školsku kuhinju kao i za ostale potrebe Škole.

**PRAVO PRISTUPA I KONTROLA RADA**

**Članak 19.**

Prisutnost i zadržavanje u školskoj kuhinji dozvoljeno je osim kuhara:

* Ravnatelju i tajnici, koji obavljaju kontrolu rada
* Radnicima Zavoda za javno zdravstvo
* Sanitarnim inspektorima koji obavljaju kontrolu rada.

Za boravak neovlaštenih osoba u školskoj kuhinji odgovorni su kuhari.

**Članak 20.**

Pregled rada školske kuhinje obuhvaća:

* Stručni rad kuhinjskog osoblja
* Higijenske prilike u školskoj kuhinji
* Kvalitetu i kvantitetu pripremljene hrane
* Namjensko trošenje namirnica
* Pripremu hrane prema jelovniku
* Vođenje dokumentacije
* Opremljenost školske kuhinje inventarom i utvrđivanje potrebe za nabavku novog inventara

**Članak 21.**

Ovaj Pravilnik stupa na snagu osmog dana od dana objave na oglasnoj ploči Škole .

KLASA:011-02/22-01/1

URBROJ:2198-1-3-22-01

Zadar, 31.ožujka 2022. godine

Predsjednica Školskoga odbora

Ana Marija Kovačević dipl. ing.

Pravilnik je objavljen na oglasnoj ploči 31.ožujka 2022.godine i stupa na snagu 8.travnja 2022. godine.

Ravnatelj

Ante Barać, dipl.teolog